Un puternic incendiu a izbucnit sâmbătă seară la acoperișul unei anexe din incinta stadionului din Siret. Este vorba de acoperișul clădirii vestiarului.
Pompierii au transmis că la sosirea lor la locul intervenției incendiul se manifesta cu degajări de fum la nivelul acoperișului. Intervenția a fost grea, pe o suprafață extinsă, cu foc puternic și mult fum.
Până la ora 21:00, focul a fost lichidat în totalitate. Ulterior, pompierii au lucrat pentru îndepărtarea învelitoarei din tablă în vederea identificării eventualelor focare ascunse.
Pagubele rămase în urmă erau mari. În urma incendiului au ars bunuri aparținând Clubului Sportiv Zimbrul Siret depozitate în mansardă, precum și o suprafață de 120 mp din acoperișul vestiarului.
Intervenția a fost asigurată de pompierii militari ai Gărzii Intervenție Siret și cei ai Detașamentului de Pompieri Rădăuți, cu trei autospeciale de stingere și o ambulanță SMURD.
Prejudiciul a fost estimat la aproximativ 50.000 de lei.
Clădirea vestiarului era folosită de către Clubul Sportiv Zimbrul Siret și se află în proprietatea Primăriei Siret.
Incendiul ar fi pornit de la coșul de fum supraîncălzit, a rezultat din primele cercetări efectuate la fața locului.